Scandal la Iași. Polițiști, posibil expuși la HIV după agresiunea unui student
- Bianca Ion
- 11 martie 2024, 19:41
Doi polițiști au povestit cum au fost atacați de un student care a încercat să-i muște. Tânărul le-a promis mită în valoare de 20.000 de euro și 30.000 de euro pentru a-i face să închidă ochii la faptele sale penale.
Polițiști posibil expuși la HIV după agresiunea unui student. Aceștia au relatat cum într-un caz similar, după ce un coleg de-al lor a fost scuipat de persoana recalcitrantă, acesta a fost nevoit să facă analize timp de luni de zile pentru a confirma că nu a contractat HIV/SIDA de la suspectul cercetat.
Polițiști atacați de un student care a vrut să îi muște
În dosarul prezentat judecătorilor ieșeni se precizează că atitudinea agresivă a lui Rusu George-Constantin a provocat o stare de teamă în cei doi agenți de poliție, în ceea ce privește integritatea corporală și siguranța lor, precum și a membrilor familiilor acestora.
Potrivit documentelor, această stare de teamă a fost amplificată de faptul că, pe întreaga durată în care a fost în custodia organelor de poliție, Rusu a încercat repetat să intimideze organele de aplicare a legii, afirmând că atât tatăl său, cât și alți membri ai familiei sale, sunt persoane influente în municipiul Botoșani. El a amenințat că vor lua toate măsurile necesare pentru a-l proteja pe student de urmările penale, iar polițiștii vor suferi repercusiuni atât în plan profesional, cât și personal.
Polițiști speriați de infectarea cu HIV
Conform dosarului de la Tribunalul Iași, agentul-șef de poliție a declarat în calitate de persoană vătămată că comportamentul violent al lui George Rusu Constantin și în special faptul că acesta a emis material biologic i-au indus o stare profundă de teamă.
"Acest comportament violent mi-a creat o stare profundă de temere, având în vedere că știam situația unui coleg de-al meu care, după ce a fost mușcat de o altă persoană recalcitrantă adusă la secție, a fost supusă unor analize complexe și îndelungate medicale, fiind suspect de infectare cu virusul HIV-SIDA. Intențiile autorului de a mă agresa fizic s-au manifestat și prin solicitările acestuia de a-i scoate cătușele cu scopul de a se lupta cu mine.", le-a arătat omul legii anchetatorilor DNA Iași.
Totodată agentul de poliție a declarat:
"Dat fiind faptul că nu îl cunoșteam ca persoană, mi-a produs o stare de temere. Spun acest lucru față de comportamentul său agresiv, precum și susținerile sale privind influența pe care o au membrii familiei sale, printre magistrați și în poliție.
Totodată, locul unde s-a petrecut cea dintâi sesizare, este și locul unde eu și soția mea avem reședința, existând posibilitatea să ne întâlnim și să mă recunoască.", s-a plâns agentul de poliție.
Ce acuzații i se aduc tânărului
Individul reținut de DNA Iași joi, sub acuzații de ultraj, amenințare și dare de mită, în urma agresiunii unui șofer în trafic și a loviturii date unei mașini în parcarea Iulius Mall din Iași, a fost plasat în arest preventiv pentru o perioadă de 30 de zile, după ce a promis să ofere mită în valoare de până la 30.000 de euro autorităților.
Polițiști amenințați și după scuipați
Surse judiciare apropiate anchetei privind corupția de la Iași susțin că tânărul în cauză este un simplu student și provine din satul Roma din județul Botoșani. Cu toate acestea, în timpul confruntării cu polițiștii veniți să-l ridice și să-l conducă la secție, acesta ar fi pretins că tatăl său este o persoană influentă la nivelul județului și ar avea destulă putere pentru a-i concedia pe agenții legii. Cu toate acestea, aceste afirmații nu au fost confirmate, deși numele tatălui său pare să coincidă cu cel al unui fost procuror al DIICOT Vrancea. Sursele autorului susțin că este vorba doar de o coincidență și că nu există nicio legătură între cele două persoane.
Filmul evenimentelor
Conform documentelor din dosarul aflat pe rolul instanței ieșene, în data de 19 februarie 2024, în jurul orei 02:00, un echipaj format dintr-un agent șef și un agent de poliție de la Secția 4 Poliției Iași, în timp ce își desfășurau atribuțiile pe linie rutieră și de ordine publică, l-au identificat pe studentul în cauză în urma implicării acestuia într-un accident rutier care a cauzat pagube materiale.
Datorită faptului că emana halenă alcoolică, polițiștii l-au condus la o unitate medicală, însă șoferul a refuzat să-i fie prelevate mostre biologice, manifestând în același timp violență și adresând injurii ofițerilor.
În încercarea de a evita deschiderea unui dosar penal, studentul Rusu le-a promis agenților constatatori sume considerabile de bani, oferind câte 3000 de lei pentru fiecare polițist prezent la locul incidentului și între 20.000 și 30.000 de euro pentru echipajul de poliție care l-a identificat, pretinzând că părinții săi au influență în municipiul Botoșani.
Ofițerii de poliție au respins ferm oferta individului în cauză și au continuat să aplice măsurile legale. Potrivit documentelor, totul a început după o altercație fără un motiv concret între George Rusu și un șofer de Uber care își transportase o clientă, precizează stiripesurse.ro.